
Весела Коледа и щастлива Нова 2014 година!
14 ноември - световен ден за борба с диабета
Хроничното заболяване захарен диабет придобива мащабите на световна епидемия - от него страдат над 360 милиона души.  Всеки 10 секунди двама души се разболяват от диабет, а  един човек умира от това заболяване.  Годишно 7 милиона души се разболяват от диабет, от тях 70 000 са деца.  Световната здравна организация (СЗО) прогнозира към 2030 г. над 500 милиона души да бъдат засегнати от диабет . В България според статистиката от това заболяване страдат около 500 000 души. 40% от хората обаче не знаят, че имат диабет.

Дни на отворените врати се организираха и проведоха в Клиниката по ендокринология при УМБАЛ „Д-р Георги Странски” по повод Световния ден за борба с диабета. Кампанията се осъществи с подкрепата на изпълнителния директор на УМБАЛ „Д-р Георги Странски” - Плевен, д-р Наташа Манева и под патронажа на кмета на община Плевен, проф. д-р Димитър Стойков. Мотото на инициативата бе „Профилактиката има ключово значение“. В три поредни дни от 11 до 13 ноември в клиниката по ендокринология бяха провеждани безплатни измервания на кръвна захар, гликиран хемоглобин, телесно тегло и обиколка на талията на болните със захарен диабет. Пациентите получиха и  индивидуални консултации за постигане и поддържане на по-добър метаболитен контрол. На самият ден, 14 ноември Управителният съвет при Регионалната организация на БАД-Плевен и нейният Председател Даниела Илиева, от 16 часа в ресторант "Завой клуб" организираха честване. Доцент Тодорова, ръководител на катедра "Ендокринология" при ВМИ-Плевен изнесе интересна беседа за превенция на последиците от захарния диабет. Имаше и много веселие и изненади.

Съществуват два основни типа захарен диабет – тип 1 и тип 2. При децата по-типичен е първия тип, а при възрастните се развива основно втория тип диабет. Основните рискови фактори за развитие на захарен диабет са наднорменото тегло, както и наличието на първостепенни родственици, страдащи от захарен диабет. Определящо значение има също начинът на живот – хранене, намалена физическа активност, стресът в ежедневието. Симптомите, при които трябва задължително да се посети ендокринолог, са непрестанна силна жажда, често уриниране, загуба на тегло,  силно чувство на глад, чести инфекции в устата, уринарния тракт и по кожата, необяснима обща слабост, рязко спадане на тегло и др. При болшинството от хората с диабет тип 2 обаче липсват признаци на заболяването и то се открива случайно при провеждане на изследвания по друг повод. Последствията и усложненията от диабета могат да бъдат много тежки и с висока цена както за отделната личност, така и за цялото общество. Основен проблем са развиващите се късни усложнения на болестта, които могат да доведат до слепота, хронична бъбречна недостатъчност и хемодиализа, ампутации на крайници, съдови усложнения – исхемична болест на сърцето, миокарден инфаркт, мозъчно-съдова болест, мозъчен инсулт.  Важно е да се знае, че редовният самоконтрол намалява усложненията от диабета с 35%. Особено важно е извършването на профилактични прегледи при ендокринолог, а при пациентите с диагностицирано заболяване периодичните прегледи при специалист-ендокринолог са наложителни най-малко веднъж на 6 месеца и дори по-често. От важно значение е редовното измерване на нивото на кръвната захар – с глюкомер или в лаборатория. Освен това е необходимо изследване и на нивото на липидите. Лечението на заболяването е комплексно и включва както контрол на нивото на кръвната захар, така и на другите съпътстващи диабета рискови фактори – артериална хипертония, дислипидемия и затлъстяване.
Във Враца се проведе празникът на старата градска песен "Мара Врачанка"
За 14-ти път във Враца на 12. октомври 2013 г от 10 .30 ч отново се проведе фестивалът на старата градска песен "Мара Врачанка". Фестивалът събра над близо 500 участници от цялата страна. Празникът на старата градска песен "Мара Врачанка" показа изпълненията на 36 групи, 8 дуета, едно трио, два квартета и 19 индивидуални изпълнители. Най-малкият участник бе 12-годишно момиче, което изпя популярния във Врачанско шлагер "Мара Врачанка", дал името на фестивала. 14 години след първото му издание той добива все по-голяма популярност сред изпълнителите и ценителите на стари градски песни и тази година участваха 19 нови групи от всички краища на страната. Талантът на участниците бе оценяван от авторитетно жури, което включваше певицата Бони Милчева, диригента на Врачанската симфониета Димитър Панов и известния врачански цигулар Томислав Аспарухов. Плевенските представители имаха много силно участие. Група "Пей, сърце" изпълни две песни, "Люлякова песен" и "Маслинен цвят", а  дуета Жана Георгиева и Живка Петрова изпяха "Помня, помня". Друг участник бе  групата "Планински звуци"  от клуб Мизия. Те изпяха "От млади години" и "Дружба" и отново дует този път Живка Петрова и Георги Шабански с песента "Самотен съм". Раздадени бяха по три награди-плакет за изпълнение на група, за дует и индивидуално изпълнение. От групите първи бяха "Лотос" от Враца, второ място завоюва групата от село Иваница, Монтана, а трети "Завет" от Бургас. От дуетите изключително признание получи изпълнението на Живка и георги от Плевен, като техният дует получи плакет за второ място и специален диплом от фестивала. Всички участници бяха поздравени и от водещия Драган Благоев, като те получиха и грамоти за участието си.

инж. Р. Петков, организатор клуб

Концерт на незрящите - "Светлина в душите, музика в сърцата"
На 22 ноември 2013 г. от 16 часа в зала "Катя Попова" се проведе концерт - "Светлина в душите, музика в сърцата", организиран от Център за  рехабилитация и интеграция на хора с увреждания, ръководен от фондация "Съпричастие" гр.Варна и Териториалната съюзна организация на незрящите в Плевен. Концертът бе посветен на 15 октомври - Международен ден на слепите и 3 декември - Международен ден на хората с  увреждания. Зала "Катя Попова", в която се проведе концертът беше безвъзмездно предоставена от кмета на община Плевен, проф.Димитър Стойков д.м.н. В програмата участие взеха близо 30 незрящи, пристигнали от морската ни столица. Групите от Варна, които представиха свой изпълнение са: Група за художествено слово "Зари", Народен хор "Светлина", Оркестър "Спектър", Група за градски песни "Еделвайс" и Трио "Надежда". Варненските групи изпълниха стари градски песни, свързани с морето, както и стиха "Калиопа", на П. Яворов. Вокална група "Пей, сърце" при ТСО на ССБ- Плевен стопли  сърцата на публиката с песните "Полегнала е Гергана", "Заспала Яна", "Маслинен цвят", "Един живот" и "Искам мамо".

От 17 до 20 октомври 2013 г. се проведе държавното първенство по шахмат за незрящи мъже и жени в почивна станция "Релакс", с. Шипково. В турнира бяха допускани шахматисти от всички клубове, членуващи във федерация „Спорт за хора със зрителни увреждания”. Освен това, необходимо бе участниците в състезанието да присъстват в картотеката на Федерацията като практикуващи този спорт и да притежават актуален ТЕЛК, удостоверяващ увреждане  по зрение. Всеки клуб по правилник на федерацията излъчи максимум по трима шахматисти. Участваха състезатели от 17 спортни клуба - 39 мъже и 8 жени.Състезанието се проведе по случай 15 октомври - Международен ден на белия бастун. 

Играта бе индивидуална и се проведе на база шахматен коефициент ЕЛО, като Ахмед Киримходжа, Димитрин Цветанов и Володя Атанасов представляваха плевенските шахматисти. Ахмед се класира в групата с по 5 точки, от шесто до 16 място. Коефициентът ЕЛО е приет от световната шахматна организация като официален измерител на силата на шахматисти след 1970г. Системата позволява, на базата на статистически данни да се изчисли ЕЛО на шахматисти, състезавали се и в по-ранни години. Всяко тяхно участие в турнири им донася точки, които се натрупват и това им носи този коефициент. Максималният ЕЛО в света на шахмата досега е 2000.

инж. Р. Петков, организатор клуб

Първо РПУ-Плевен съвместно с Община Плевен организираха лекции, изнесени от инспектори към управлението. Те информираха членовете на Клубовете на хората с увреждания и пенсионера( КХУП) по предварителен график за криминогенната обстановка в града. Основната информация бе за видовете телефонни измами, на които главни жертви са възрастните хора и тези с увреждания. Те обясняваха как да се реагира адекватно при обаждане и шантажиране, така че полицията да реагира бързо и разкрие измамниците. Говориха още за грабежите на улицата и потърпевшите хора, кражбите по домовете и улицата, вилните места и възможностите за тяхното предотвратяване. Тази информация породи много въпроси към инспекторите, които даваха компетентни отговори. Тези лекции внесоха нужната информация  за едно успокоение и адекватност в поведението на възрастните хора.

На 1 ноември 2013 г. от 11 часа пред паметника на Иван Вазов в Плевен  се състоя тържественото честване на Деня на народните будители. Десетки  граждани, ученици и учители от различни училища в града бяха дошли, за да  отдадат почит към делото на народните будители. Водещи на тържеството бяха  плевенските актьори Мариета Калъпова и Георги Ангелов. Поздравително слово към  присъстващите произнесе зам.-кметът на Плевен Стефан Петков, а  единадесетокласничка от ДФСГ „Интелект“ припомни огромния принос на българските  просветители за съхраняване на националния дух и стремеж към образование и  книжовност.

Децата от хор „Звъника“, с ръководител Ваня Делийска  изпълниха няколко възрожденски песни, след което бяха поднесени цветя и венци пред паметника на Иван Вазов. Сред официалните лица бяха още  председателят на общинския съвет Дарин Ангелов , секретарят на общината Бранимир Мирчев, началникът на отдел „Образование и култура“ Йонита Иванова и общинският председател на БСП - Плевен, Цветко Цветков.

Община Плевен

Българска асоциация „Спорт за всички”, съвместно с Община Плевен организираха на 19 октомври 2013 г. (събота) от 10.30 часа в парк "Кайлъка", спирка Моста, за 21-ви пореден път Световен ден на ходенето.  Плевен тази година е национален домакин на Световния ден на ходенето.Спортното събитие е част от Националната програма за физическа активност и развитие на българското население БУЛФАР2016 и се провежда със съдействието на Министерството на младежта и спорта, и е под  патронажа на министър Георгиева. Проявата е международна в рамките на програмата „Спорт за всички”. Имайки предвид ползата от ходенето за хора от всички възрасти, Световната асоциация “Спорт за всички” TAFISA стартира Денят на ходенето 

През 1991 г. Идеята на БАСВ е да привлече повече желаещи към системни занимания с ходене за здраве. Ходенето е предпоставка  за поддържане на добра кондиция, работоспособност, дълголетие  и е профилактично средство при сърдечно-съдови заболявания. 

Този ден има за цел да популяризира здравословния начин на живот чрез системно практикуване на ходенето, защото то е  най-естествената форма на движение, може да се практикува 

 навсякъде и по всяко време, не изисква финансови средства. 

Денят на ходенето е възможност за всеки да прекара един приятен и забавен ден. Това ни дава шанс да започнем един нов начин на живот и да поставим началото на системни занимания със спорт и физическа активност, за да бъдем здрави, в чудесна форма и винаги в добро настроение. Над 1500 жители на Плевен се включиха в проявата, като преминаха два километра по алеите в парка 

"Кайлъка". Спортният ден бе открит от Ирен Цветкова - заместник-председател на Българската асоциация "Спорт за всички"и заместник-кмета на града Стефан Петков. Двамата отбелязаха, че денят има за цел да популяризира здравословния начин на живот

чрез системно ходене.

В проявата участваха 35 училища и 10 пенсионерски клуба. В края на маршрута чрез томбола бяха подарени 100 фланелки, 50 футболни, волейболни и баскетболни топки. Двете най-големи награди - маркови велосипеди, спечелиха второкласничката от училище "Патриарх Евтимий" Катерина Буковска и шестокласничката от училище "Цветан Спасов" Владислава Радева.

Община Плевен

Електронно табло с 47-инчов монитор заработи от дни на входа на община Плевен. То ще осведомява посетителите в сградата за дейността на общинската администрация и ще ги ориентира какви документи и къде могат да подадат. На таблото ще могат да се видят решенията на общинския съвет. Нововъведението на първия етаж в сградата на общинската администрация все още не е заработило в пълната си цялост. Според плановете там ще има снимков и видео-материал от събития, свързани с Плевен, както и от проектите, по които работи местната власт.

Българите са генетично най-близки с гърци и италианци
Генетично българите са най-близо до италианците и гърците, а са съвсем различни от руснаци, украинци и белоруси. Българи и македонци са едно цяло.Това сочат данните от тригодишно изследване, разкрива директорът на Института по микробиология към БАН академик Ангел Гълъбов.

„Изследването категорично оборва и разпространяваната масово теория, че българите са някакъв миш-маш от гени на различни племена и народи“, добавя академик Гълъбов.То е направено върху 1000 българи и продължи цели 3 години. В него са взели участие водещи наши генетици, антрополози и микробиолози, както и генетици от два италиански университета.Изрично са били подбрани само българи и българомохамедани, а не хора с друга националност – "без турци, роми, евреи, арменци и представители на другите етноси в България", обясни акад. Гълъбов."И тези изследвания показаха, че българската съвременна популация генетично е най-близка до населението на Северна Гърция и Средна Италия и е леко встрани от някои славянски популации. Ние сме славяноезичен народ, но изследването категорично показа, че с руснаците сме много различни. Руснаци, беларуси, украинци, поляци – тези хора имат друг физически вид и друг манталитет. Не може автоматично да се отъждествява въпросът за езика с този за кръвта", коментира академикът.Акад. Гълъбов казва, че в Македония също е правено едно подобно изследване, но резултатите се пазели в тайна. Те също показвали, че "българите и македонците сме едно и също".Сърбите и руснаците не са правели подобни изследвания. Хърватите горе-долу са близо до нас. Останалите европейски народи са ни далечни, казва академикът.Турците, въпреки петте века робство, също се оказват генетически далеч от нас. Обяснението за това е, че въпреки съвместния живот между двата етноса смесени бракове не е имало и не са се допускали и от двете страни.Траките са изиграли основна роля за нашата близост със средиземноморските народи. От друга страна, имаме един от синовете на Кубрат – Алцек, който с няколко хиляди души са се заселили в Италия. И там и днес има много фамилии като 

Булгари, Булгарели, потомци на онези Алцекови българи, дошли от Изток, обяснява акад. Гълъбов.

Новогодишна трапеза: Торта с бишкоти, бърза и фина

Продукти: 300 г бишкоти, 300 г съвършено прясно масло, 300 г пудра захар, 50 г 

бадеми, 1 чаша прясно мляко, 1 леко заоблена супена лъжица брашно, 2 праха 

ванилия, 1 парче шоколад.

Приготвяне:
 Разбиваме маслото добре, прибавяме захарта и бием още 40-50 минути, докато получим лек маслен крем. Отделно разбиваме брашното в студено мляко и го варим на умерен огън  докато се сгъсти и възври. Сваляме 

млечния крем от огъня и го бием непрекъснато, докато изстине, след което го съединяваме с масления крем. Накрая прибавяме ванилията. Разделяме бишкотите на три равни части. Потапяме всяка бишкота за момент в подсладено прясно мляко и я нареждаме направо в чиния за торта, като гледаме да спазим правилен кръг околовръст. Ако се наложи, отчупваме някои бишкоти и с тях попълваме празнините. 

Крема разделяме също на три части, като едната част оставяме почти двойна — тя ще ни послужи да покрием отгоре и встрани тортата. Намазваме равномерно единия пласт на тортата, отгоре поръсваме с бадеми, нарязани на тънки ивици и препечени до бледорозово. Вместо бадеми върху крема можем да нахвърляме много тънки ивички от портокалово, смокинено сладко или желе от дюли. Така нареждаме втория и третия пласт бишкоти. Най-от-горе и встрани намазваме богато с крем тортата и я заглаждаме грижливо с ножа. Настъргваме шоколада на едро ренде направо върху тортата, като оставяме околовръст правилна бяла ивица. Върху тази ивица поръсваме ситно нарязани бадеми, или украсяваме е тънко изрязани охлювчета от портокалово сладко, или с красиво наредени ивички от дюлево желе, сладко от смокини, кайсии и др.

Съставители: инж. Румен Петков 

За контакти: тел. 064/835852
Разпространява се БЕЗПЛАТНО
ВЯРА

